b'\n_START_ARTICLE_\nRumpler D.I\n_START_SECTION_\nZgodovina\n_START_PARAGRAPH_\nLeta 1917 so se v vrhu nem\xc5\xa1kega letalskega in\xc5\xa1pektorata (nem\xc5\xa1ko: Idflieg) odlo\xc4\x8dili, da bodo za\xc4\x8deli prirejati takoimenovane demonstracijske prireditve na katerih se bodo proizvajalci letal med seboj spopadli za naro\xc4\x8dila, ki naj bi jih dobila le najbolj\xc5\xa1a letala. Prvo naj bi potekal izbor za najbolj\xc5\xa1e lovsko letalo. Idflieg je k sodelovanju povabil tudi tista podjetja, ki do tedaj niso imela izku\xc5\xa1enj pri gradnji tovrstnih letal zato, da bi na izboru med seboj konkuriralo \xc4\x8dim ve\xc4\x8dje \xc5\xa1tevilo strojev. Med drugimi je sodelovanje napovedal tudi Edmund Rumpler, ki je do tedaj delal predvsem na dvosede\xc5\xbenikih razreda C. Tako so pri Rumplerju za\xc4\x8deli z delom na svojem prvem lovskem letalu.\n_START_SECTION_\nRazvoj\n_START_PARAGRAPH_\nRazvoj letala se je pri\xc4\x8del pod tovarni\xc5\xa1ko oznako 7D. Kasneje, po ve\xc4\x8d prototipih so presedlali na oznako 8D. Izdelali so ve\xc4\x8d razli\xc4\x8dnih prototipov pri katerih so preizku\xc5\xa1ali razli\xc4\x8dne podrobnosti v konstrukciji za dosego \xc4\x8dim bolj\xc5\xa1ih rezultatov. Zaradi tega se je \xc4\x8das razvoja podalj\xc5\xa1al in prvi, januarski izbor je bil \xc5\xbee mimo preden je bilo letalo pripravljeno za demonstracije. Zato pa so se udele\xc5\xbeili drugega izbora, le to je potekalo v \xc4\x8dasu maja-junija 1918. Rumpler se je tega izbora udele\xc5\xbeil z dvema letaloma imenovanima 8D1, ki sta bila opremljena z motorjem Mercedes D.IIIa. _NEWLINE_Letalo je dobilo pozitivne ocene in Rumpler je za za\xc4\x8detek dobil naro\xc4\x8dilo za 50 teh strojev, ki so jih uradno poimenovali Rumpler D.I. _NEWLINE_Rumpler D.I je imel \xc5\xa1tevilne dobre lastnosti. Dosegal je hitrost 180 km/h in se dvignil do za tedaj izjemnih 8000 metrov. Predvsem njegove sposobnosti v vi\xc5\xa1inah so bile tiste, ki so temu letalu dajale pozitivne ocene in mu prinesle prva naro\xc4\x8dila. _NEWLINE_Tretjega, oktobrskega izbora se je Rumpler udele\xc5\xbeil z varianto D.I, ki je imela vgrajen motor BMW D.III. Torej motor, ki je obljubljal \xc5\xa1e bolj\xc5\xa1e rezultate. Toda konec vojne je pomenil tudi konec razvoja za letalo, ki je sicer obetal veliko.\n_START_SECTION_\nUporaba\n_START_PARAGRAPH_\nNi\xc4\x8d ni znanega o tem, da bi D.I pri\xc5\xa1el v operativno uporabo. Preden so prvi pri\xc5\xa1li v enote je bilo prve svetovne vojne konec. Vsekakor je bilo to za nem\xc5\xa1ke nasprotnike dobro saj je bilo to letalo zelo konkuren\xc4\x8dno v primerjavi z njihovimi najbol\xc5\xa1imi lovskimi stroji.'